KIRJALLINEN KYSYMYS E-2759/02

esittäjä(t): Frank Vanhecke (NI) komissiolle

(1. lokakuuta 2002)

Aihe: Terrorismi

Perjantaina 13. syyskuuta ilmestyneestä viikkolehdestä Valeurs actuelles voimme lukea, että komissio on tämän vuoden heinäkuussa laatinut terrorismin vastaiseen kansainväliseen kampanjaan liittyen luettelon terroristijärjestöistä.

Voiko komissio julkistaa tämän luettelon kyseisistä järjestöistä?

Mitä kriteerejä kyseisen luettelon laatimisessa käytettiin?

Christopher Pattenin komission puolesta antama vastaus

(15. marraskuuta 2002)

Unioni on ilmaissut tukensa terrorismin vastaiselle kansainväliselle kampanjalle, jonka Yhdistyneet Kansakunnat pani alulle päätöslauselmalla 1373(2001) ja jota vahvistettiin Yhdistyneiden Kansakuntien turvallisuusneuvoston päätöslauselmalla 1390(2002). Tämä tapahtui yhteisten kantojen 2001/930/YUTP, 2001/931/YUTP ja 2002/402/YUTP(1) avulla.

Näiden välineiden mukaisesti neuvosto on antanut kaksi asetusta, joissa muun muassa määrätään varojen ja taloudellisten resurssien jäädyttämisestä niiden henkilöiden, ryhmien ja yhteisöjen osalta, jotka on mainittu kansainväliseen terrorismiin liittyvissä luetteloissa.

Tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi 27 päivänä joulukuuta 2001 annetussa neuvoston asetuksessa (EY) N:o 2580/2001(2) ennakoidaan unionin laatimaa luetteloa terroristisista henkilöistä, ryhmistä ja yhteisöistä terrorismin torjumiseksi. Tässä luettelossa olisi mainittava kolmansiin maihin liittyvät tai muiden syiden vuoksi yhteisen kannan 2001/931/YUTP yhteiseen ulko- ja turvallisuuspolitiikkaan liittyvien näkökohtien yhteydessä mainitut henkilöt, ryhmät ja yhteisöt. Luettelon hyväksyy neuvosto ja se julkaistaan myöhemmin Euroopan yhteisöjen virallisessa lehdessä(3).

Neuvosto antoi 27 päivänä toukokuuta 2002 asetuksen (EY) N:o 881/2002 tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä sekä Afganistaniin suuntautuvan tiettyjen tavaroiden ja palvelujen viennin kieltämisestä, Afganistanin Talebania koskevien lentokiellon ja varojen sekä muiden taloudellisten resurssien jäädyttämisen laajentamisesta annetun neuvoston asetuksen (EY) N:o 467/2001(4) kumoamisesta. Tämä erityissäädös antaa komissiolle valtuudet muuttaa asetuksen liitteenä olevaa al-Qaidaa ja Talebania lähellä olevista henkilöistä, ryhmistä ja yhteisöistä laadittua luetteloa. Komisso on tähän mennessä hyväksynyt seitsemän muutosta kyseiseen luetteloon(5), joista kaikki on tehty joko Yhdistyneiden Kansakuntien turvallisuusneuvoston tai sen asiaan kuuluvan pakotekomitean päätösten mukaisesti.

(1) EYVL L 344, 28.12.2001 ja EYVL L 139, 29.5.2002.

(2) EYVL L 344, 28.12.2001.

(3) Katso neuvoston päätös 2002/848/EY, EYVL L 295, 30.10.2002.

(4) EYVL L 139, 29.5.2002.

(5) Komission asetukset (EY) N:o 951/2002 (EYVL L 145, 4.6.2002), N:o 1580/2002 (EYVL L 237, 5.9.2002), N:o 1644/2002 (EYVL L 247, 14.9.2002), N:o 1754/2002 (EYVL L 264, 2.10.2002), N:o 1823/2002 (EYVL L 276, 12.10.2002), N:o 1893/2002 (EYVL L 286, 24.10.2002) ja N:o 1935/2002 (EYVL L 295, 30.10.2002).